b'\n_START_ARTICLE_\nVitalij Petrov\n_START_SECTION_\nPo\xc4\x8deci\n_START_PARAGRAPH_\nVitalij je karijeru zapo\xc4\x8deo u ruskom Lada kupu 2001. godine, a sljede\xc4\x87e godine je uvjerljivo osvojio naslov prvaka pobjediv\xc5\xa1i na svih pet utrka, uz isto toliko prvih startnih pozicija i najbr\xc5\xbeih krugova. Iste godine vozio je jednu trku u VW Polo kupu i dvije u Formuli RUS. U obje kategorije je imao maksimalan u\xc4\x8dinak pobjediv\xc5\xa1i u sve tri utrke._NEWLINE_Tokom 2003. nastupao je u Formuli Renault 2000 u raznim prvenstvima, ali bilje\xc5\xbei samo jednu pobjedu u Formula Renault 2.0 UK Winter Series. Tako\xc4\x91er, nastupao je u jednoj utrci Euro Formula 3000. I tokom 2004. godine vozio je u istoj kategoriji, ali bez uspjeha, voze\xc4\x87i paralelno i rusko prvenstvo Lada Revolution Russia, gdje je na kraju zauzeo drugo mjesto._NEWLINE_Slabi rezultati tijekom sljede\xc4\x87e dvije sezone natjerali su ga da svoju karijeru u silaznoj putanji osvje\xc5\xbei povratkom u Rusiju i poku\xc5\xa1a ispo\xc4\x8detka. To se na kraju pokazalo dobrim rije\xc5\xa1enjem jer je poslije dva naslova prvaka u Formula 1600 Russia i Lada Revolution Russia, 2005. ponovo oku\xc5\xa1ao u Euro Formula 3000, gdje osvaja tre\xc4\x87e mjesto s \xc4\x8detiri pobjede. Vozio je i u GP2 za mom\xc4\x8dadi David Price Racing i u F3000 Interantional Masters za Charouz Racing Systems.\n_START_SECTION_\nGP2 serija\n_START_PARAGRAPH_\nUsljedile su godine u GP2 seriji. 2007. je vozio za mom\xc4\x8dad Campos Grand Prix i ostvario svoju prvu pobjedu. Narednih sezona natjecao se u oba GP2 prvenstva, Asia i World Series za mom\xc4\x8dad Barwa International Campos Team. U oba prvenstva ostvario je po jednu pobjedu i osvojio 3. mjesto u Aziji, odnosno 7. mjesto u regularnom prvenstvu. U istoj mom\xc4\x8dadi nastavio je svoju karijeru, a u zimu 2008./09. u azijskom GP2 prvenstvu ponovo ostvaruje jednu pobjedu i zauzima ukupno 5. mjesto, da bi vrhunac karijere dostigao sljede\xc4\x87e godine u GP2 seriji, gdje je zabilje\xc5\xbeio dvije pobjede i u kona\xc4\x8dnom plasmanu bio drugi iza Nijemca Nica H\xc3\xbclkenberga.\n_START_SECTION_\nFormula 1\n_START_PARAGRAPH_\nPetrov je odlu\xc4\x8dio svoju karijeru nastavi u Formuli 1 i spominjao se me\xc4\x91u voza\xc4\x8dkim kandidatima Campos Mete 1, BMW Saubera i Renaulta, ponajvi\xc5\xa1e zbog cifre od 10-15 milijuna dolara sponzorskih sredstava koja bi donio u mom\xc4\x8dad. Petrov je nakon toga potvrdio da pregovara Renaultom i da mu se to \xc4\x8dini kao najbolja opcija za nastavak karijere, me\xc4\x91utim njegova budu\xc4\x87nost u Formuli 1 do\xc5\xa1la je pod znak upitnika jer se saznalo da Petrov nema sponzorsko zale\xc4\x91e. Renault je, nakon \xc5\xa1to je njegov otac priznao da je osobno podigao kredit od 15 milijuna eura kako bi sinu financirao mjesto u Formuli 1 za 2010. potvrdio Petrova kao svog drugog trka\xc4\x87eg voza\xc4\x8da._NEWLINE_Petrov je svoj prvi puni dan u F1 bolidu (R30) kompletirao 3. velja\xc4\x8de 2010. na posljednjem danu prve serije predsezonskih testiranja u Valenciji. Najbr\xc5\xbei krug od 1:13.097 je odvozio na kraju dana i zauzeo \xc5\xa1esto mjesto. Petrov je na kvalifikacijama Veliku nagradu Bahreina bio 17. najbr\xc5\xbei i bio drugi najbr\xc5\xbei rookie iza Williamsovog voza\xc4\x8da Nice Hulkenberga koji je imao 13. vrijeme. Tijekom Velike nagrade Bahreina Petrov se iz utrke povukao zbog problema s ovjesom, \xc5\xa1to se naga\xc4\x91a kao posljedicu agresivnog jahanja preko pasica. Prije odustajanja, Petrov je, zahvaljuju\xc4\x87i dobrom startu, dr\xc5\xbeao 11. mjesto. _NEWLINE_Na kvalifikacijama za Veliku nagradu Australije Petrov je ispao ve\xc4\x87 u Q1, no u utrci je imao sjajan start u kojoj je napredovao osam mjesta, ali zbog izlijetanja sa staze u 10. krugu zapeo je u pje\xc5\xa1\xc4\x8danu zamku, te bio primoran odustati od nastavka utrke._NEWLINE_Za vrijeme ki\xc5\xa1a koja je lijevala prije, ali i u vrijeme kvalifikacija u Maleziji Petrov je pro\xc5\xa1ao Q1, ali ispao u Q2 i ostvario 11. startno mjesto. U utrci Petrov je imao sjajnu borbu s Lewisom Hamiltonom u Mclarenu. Hamilton ga je prvo pretekao na posljednjem zavoju da bi Vitalij vratio poziciju u sljede\xc4\x87em zavoju na kraju startne ravnice. Ipak, nakon par krugova Hamilton uspijeva prete\xc4\x87i Petrova. No, u 34. krugu zavr\xc5\xa1ena je utrka Petrova koji je zbog kvara na bolidu unato\xc4\x8d solidnoj vo\xc5\xbenji bio prisiljen parkirati svoj Renault pokraj staze i time upisao 3. odustajanje u sezoni. U Kini je Petrov s problemima na slobodnim treninzima osvojio 14. mjesto u kvalifikacijama, no sjajnom utrkom stigao je do sedmog mjesta i prvih bodova u Formuli 1. Petrov je za Veliku nagradu \xc5\xa0panjolske na prvom slobodnom treningu imao sudar na 4. zavoju, prilikom \xc4\x8dega je sna\xc5\xbenije o\xc5\xa1tetio stra\xc5\xbenji kraj svog Renaulta. Ipak, bolid je bio spreman za kvalifikacije, no zbog promjene mjenja\xc4\x8da dobio je kaznu i u utrku je krenuo s 19. mjesta. U samoj utrci napredovao je nekoliko pozicija i stigao do 11. mjesta i druge zavr\xc5\xa1ene utrke u F1 karijeri. Petrov je ulicama Monte Carla bio na 13. mjestu, tada posljednjem nakon odustajanja mnogih voza\xc4\x8da, pa je krug prije zavr\xc5\xa1etka utrke tijekom sigurnosnog automobila ulaskom u boks zavr\xc5\xa1io utrku da o\xc4\x8duva gume i motor. Ipak, kako je zavr\xc5\xa1io 90% utrke ili vi\xc5\xa1e ubrojen mu je osvojeni plasman. Dobar vikend Petrov je imao na VN Turske gdje je tokom cijelog vikenda bio brz i blizu mom\xc4\x8dadskog kolege. Prvi puta u karijeri probio se u zavr\xc5\xa1nu rundu kvalifikacija i u utrku startao s 9. mjesta. Tijekom utrke iza sebe dr\xc5\xbeao je Alonsa u Ferrariju na 8. mjestu, ali je u samoj zavr\xc5\xa1nici izgubio bodove zbog sudara s Alonsom, nakon \xc4\x8dega mu je pukla guma. Nakon odlaska u boks vratio se na 15. mjesto, ali sa setom svje\xc5\xbeih guma i laganim bolidom postavio je najbr\xc5\xbei krug utrke.'